Krates fra Mallos
Krates fra Mallos var en græsk filolog fra Kilikien og knyttet til det nye bibliotek i Pergamon i 100-tallet f.v.t. Krates, hvis værker er kendt gennem korte citater i senantikke kommentarer, var fortaler for en allegorisk tolkningsmodel og mente bl.a., at der i beskrivelsen af Achilleus' skjold (Iliaden 18.483 ff.) er en kodet meddelelse om indretningen af kosmos i ti sfærer. Han står derved i skarp modsætning til Aristarchos.